Fitch, Moody’s gradeer SA nóg verder afDie kredietgraderingsagentskap Moody’s. (Foto: ANA) Die graderingsagentskappe Moody’s Suid-Afrika en Fitch het albei Vrydagaand Suid-Afrika se staatskuld nóg dieper in rommelstatus afgradeer. Die graderingsagentskap Standard and Poor’s Global Ratings (S&P) het Suid-Afrika se graderings egter onveranderd gehou. Moody’s het Suid-Afrika se staatskuld twee vlakke onder beleggingsgraad afgradeer en sy vooruitsig negatief behou terwyl Fitch Suid-Afrika se staatskuld nou drie vlakke onder beleggingsgraad het. Hy het ook sy vooruitsig negatief behou. Fitch sê sy afgradering en negatiewe vooruitsig weerspieël Suid-Afrika se hoë en stygende staatskuld wat vererger word deur die ekonomiese skok wat deur die Covid-19-pandemie veroorsaak is. “Die pandemie het Suid-Afrika se ekonomiese groeiprestasie ernstig getref, en die bruto binnelandse produk (BBP) sal na verwagting selfs in 2022 onder die 2019-vlak bly.” Moody’s verwys ook na die ekonomiese skokuitwerking wat die pandemie op die land se skuldlas het. “Hoewel nie nét Suid-Afrika ernstig deur die krisis geraak word nie, is sy vermoë om die skok op medium termyn te versag laer as dié van baie soewereine state, met inagneming van die aansienlike fiskale, ekonomiese en maatskaplike beperkings en stygende leenkoste. “Die regering se strategie het die afgelope paar jaar berus op strukturele hervormings om groei op medium termyn asook fiskale konsolidering te bevorder. Terwyl die strategie steeds van krag bly, het inwerkingstellingsrisiko’s egter wesenlik gestyg.”